Georg Brandtzæg

Georg Albert Brandtzæg (født 21. september 1863 på Abelvær i Nord-Trøndelag, død 23. januar 1907 på Folda i Nord-Trøndelag) var en norsk handelsmann, gårdbruker og politiker (H).

Han var sønn av væreier Anthon Martinus Brandtzæg og hustru Julie Berg på Abelvær. Da de rodde til dåpen i Lundring kirke, skal tanten ha dryppet sjøvann i munnen hans, «så han skulle bli en god sjømann, og det ble han». Faren døde uventet av tyfoidfeber i 1871. Moren var sterkt opptatt av barnas utdannelse. Blant søsknene hans var væreier og ordfører Nils Christian, kinamisjonær Johannes og sorenskriver og ordfører Anton M. Brandtzæg. Han giftet seg i 1899 med Kaia Sverdrup, datter av handelsmann Ulrik Fredrik Suhm Sverdrup på Horstad gård og søster til polfarer Otto Sverdrup.

Georg Brandtzæg arbeidet først hos sin morbror Claus Berg, som var kompanjong i kjøpmannsforretningen M.H. Lundgreens enke i Trondhjem. Fra 1892 ledet han familievirksomheten på Abelvær i samarbeid med eldstebroren. I 1891 ble han valgt inn i Nærøy herredsstyre og valgt til ordfører, 29 år gammel. Brandtzæg var også formann i Namdalens fiskeriselskap fra 1901 til 1903 og medlem av forstanderskapet i Namdalens Aktie-Dampskibsselskab.

I 1895 kjøpte han handelsstedet Lauvøyvågen på Lauvøya i Vikna, hvor han drev landhandel, fiskeforretning og dampskipsekspedisjon. Han ble også valgt inn i Vikna herredsstyre og formannskap.

Om vintrene oppholdt han seg på Sør-Gjæslingan, slik han hadde gjort siden ungdommen. Han var Redningsselskapets kretsformann i Ytre Namdal, og utførte selv heltedåd under Gjæslingulykken i 1906, da han ledet bergingen av 28 fiskere fra drukningsdøden. Året etter forulykket han selv på vei hjem fra Sør-Gjæslingan; båten drev i land på Rørvik, men levningene ble aldri funnet. Enken solgte Lauvøyvågen til Hans Petter Hansen i 1909, og flyttet med sine små barn til Steinkjer og senere Asker, hvor hun hadde slektninger.

Referanser 

Ordførere i Nærøy
Høyre-ordførere i Nord-Trøndelag
Norske kjøpmenn
Personer fra Nærøy kommune
Fødsler i 1863
Dødsfall i 1907